SELETUSKIRI

1. ETTEPANEKU TAUST

Ettepaneku põhjused ja eesmärgid

Nõukogu direktiiviga 83/417/EMÜ nähakse ette teatavaid inimtoiduks ettenähtud piimavalke (kaseiini ja kaseinaate) käsitlevate liikmesriikide õigusaktide ühtlustamine. Tehakse ettepanek muuta kõnealune direktiiv kehtetuks ja asendada see uue tekstiga järgmistel põhjustel: 1) viia komisjonile antud volitused vastavusse Euroopa Liidu toimimise lepingus (edaspidi „ELi toimimise leping”) kehtestatud uue erisusega; 2) võtta arvesse vahepeal vastu võetud õigusakte, eriti seoses toidualaste õigusnormidega; 3) viia asjaomaste toodete koostisele esitatavad nõuded vastavusse Codex Alimentariuses esitatud asjakohaste rahvusvaheliste standarditega.

1) Euroopa Liidu toimimise lepingus tehakse vahet ühelt poolt komisjonile delegeeritud õigusel võtta vastu muid kui seadusandlikke akte, mis on üldkohaldatavad, mis täiendavad või muudavad seadusandliku akti teatavaid mitteolemuslikke osi, nagu on sätestatud artiklis 290 (delegeeritud õigusaktid), ja teiselt poolt komisjonile antud rakendamisvolitustel võtta vastu rakendusakte valdkondades, kus on vaja ühetaolisi tingimusi, nagu on osutatud artiklis 291 (rakendusaktid). Seoses uue erisusega delegeeritud ja rakendusaktide vahel on direktiivi 83/417/EMÜ sätete kontrolli käigus ilmnenud vajadus, et komisjonile antaks õigus võtta vastu delegeeritud õigusakte, et muuta vajaduse korral tehnilisi mõisteid ning kõnealuse direktiivi lisades kehtestatud standardeid söödavate kaseiinide ja kaseinaatide kohta, et võtta arvesse vastavate rahvusvaheliste standardite arengut, ning tehnika arengut. Käesolev ettepanek sisaldab vastava õiguse andmist.

2) Käesolevas ettepanekus võetakse arvesse paralleelsete õigusaktide edasist arengut, eelkõige seoses toidualaste õigusaktidega. Eelkõige puudutab see direktiivi 2000/13/EÜ[1], määruse (EÜ) nr 178/2002[2], määruse (EÜ) nr 882/2004[3], määruse (EÜ) nr 1332/2008[4] ja määruse (EÜ) nr 1333/2008[5] ajakohastamist.

3) Codex Alimentariuses on vastu võetud rahvusvaheline standard söödavate kaseiinitoodete kohta[6]. Selles standardis määratletakse muu hulgas kaseiinitoodete põhikoostis ja kvaliteet. Selleks, et toidukäitlejad saaksid kasu võrdsetest tingimustest maailmaturul, kohandatakse käesoleva ettepanekuga söödava kaseiini ja kaseinaatide koostisele esitatavaid nõudeid, mis on sätestatud kõnealuse direktiivi lisades, nende nõuetega, mida kohaldatakse eespool nimetatud Codexi standardis. Selle kohanduse tagajärjel tehakse kaks muudatust: söödava kaseiini maksimaalset niiskusesisaldust suurendatakse 10 %-lt 12 %-ni ning piimarasva maksimaalset sisaldust söödavas happekaseiinis vähendatakse 2,25 %-lt 2 %-ni. Selle muudatuse tulemusena on käesolevas ettepanekus esitatud koostise nõuded täielikult kooskõlas rahvusvahelise standardiga.

Ettepanek ei oma finantsmõju ELi eelarvele.

Üldine taust

Euroopa Liidu toimimise lepingu artiklites 290 ja 291 eristatakse kahesuguseid komisjoni õigusakte.

ELi toimimise lepingu artikliga 290 võimaldatakse seadusandjal delegeerida komisjonile õigus võtta vastu muid kui seadusandlikke akte, mis on üldkohaldatavad ja täiendavad või muudavad seadusandliku akti teatavaid mitteolemuslikke osi. Selliseid komisjoni vastuvõetud õigusakte nimetatakse uues aluslepingus kasutatava terminoloogia kohaselt „delegeeritud õigusaktideks” (artikli 290 lõige 3).

ELi toimimise lepingu artikli 291 kohaselt võtavad liikmesriigid vastu kõik siseriikliku õiguse meetmed, mis on vajalikud liidu õiguslikult siduvate aktide rakendamiseks. Kõnealuste aktidega saab komisjonile anda rakendamisvolitused, kui selliste aktide rakendamiseks on vaja ühetaolisi tingimusi. Selliseid komisjoni vastuvõetud õigusakte nimetatakse uues aluslepingus kasutatava terminoloogia kohaselt „rakendusaktideks” (artikli 291 lõige 4).

Pärast esialgse direktiivi vastuvõtmist 1983. aastal on toidualaste õigusaktide valdkonnas vastu võetud mitmeid õigusakte. Neid õigusakte tuleb arvesse võtta.

Piimast kaseiini ja kaseinaatide tootmise suhtes kohaldati sisemist subsiidiumikava, mida kasutati liidus kuni 2006. aastani. Kõnealust subsiidiumikava ei ole sellest ajast saadik enam kohaldatud ning see on lõplikult kehtetuks tunnistatud poliitilise kokkuleppega, mis saavutati reformitud ühtse põllumajandustoodete turu ühise korralduse kohta 2013. aastal. Seega ei ole rahvusvahelistest standarditest erinevad erisätted enam põhjendatud. Seepärast viiakse käesoleva ettepanekuga kaseiinitoodete koostisele esitatavad nõuded vastavusse asjakohase CODEXi standardiga.

Ettepaneku valdkonnas kehtivad õigusnormid

Euroopa Liidu toimimise lepingu artiklid 290 ja 291.

Direktiiv 2000/13/EÜ, määrus (EÜ) nr 178/2002, määrus (EÜ) nr 882/2004, määrus (EÜ) nr 1332/2008 ja määrus (EÜ) nr 1333/2008.

Codex Stan 290-1995.

Kooskõla Euroopa Liidu muude tegevuspõhimõtete ja eesmärkidega

Ettepanek on kooskõlas ELi toimimise lepinguga komisjonile antud volituste uue klassifikatsiooniga, toidualaste õigusnormide asjakohaste õigusaktidega ja Codex Alimentariuses esitatud asjakohaste rahvusvaheliste standarditega.

2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED

Konsulteerimine huvitatud isikutega

Puudub vajadus konsulteerida huvitatud isikutega, kuna ettepanekus käsitletakse peamiselt institutsioonidevahelisi küsimusi ja sellega ei muudeta aastakümneid hästi toiminud direktiivi 83/417/EMÜ sisu. Ettepanek võimaldab ka paremini integreerida kaseiine ja kaseinaate käsitlevad eeskirjad laiemasse toidualaste õigusnormidega seotud õigusraamistikku, millega kaasnevad selguse ja lihtsustamisega seotud eelised. Samuti on tõhustatud eeskirju ettevõttelt ettevõttele antava teabe kohta.

Ettevõtjatega on arutatud täiendavat vastavusseviimist rahvusvahelise standardiga ja nad pooldavad kavandatud muudatusi.

Eksperdiarvamuste kogumine ja kasutamine

Samuti ei vajata samadel põhjustel väliseksperte.

Mõju hindamine

Samuti ei ole samadel põhjustel vaja mõju hindamist.

3. ETTEPANEKU ÕIGUSLIK KÜLG

Kavandatud meetmete kokkuvõte

Ettepanekus: 1) näidatakse ära vajadus delegeeritud volituste andmiseks komisjonile, et see saaks võtta vastu I ja II lisa muudatusi, ning kehtestatakse vastav menetlus kõnealuste õigusaktide vastuvõtmiseks uues õiguslikus kontekstis, mis tuleneb ELi toimimise lepingu artiklite 290 ja 291 jõustumisest; 2) kohandatakse olemasolevaid sätteid õigusaktide edasise arenguga, eelkõige toidualaste õigusnormide valdkonnas; 3) viiakse söödavate kaseiinide koostisele esitatavad nõuded vajaduse korral vastavusse Codexi vastava standardiga.

Õiguslik alus

Euroopa Liidu toimimise lepingu artikkel 114.

Subsidiaarsuse põhimõte

Ettepanek kuulub liikmesriikide ja Euroopa Liidu jagatud pädevusse ning on kooskõlas subsidiaarsuse põhimõttega.

Proportsionaalsuse põhimõte

Ettepanek vastab proportsionaalsuse põhimõttele.

Õigusakti valik

Algse õigusakti (direktiiv) vormi ei muudeta. Ettepaneku eesmärk on kavandada volituste andmine komisjonile Lissaboni lepinguga loodud uues õiguslikus kontekstis. Samuti võetakse arvesse õigusaktide arengut viimaste aastate jooksul ning olemasolevaid ja ajakohastatud rahvusvahelisi standardeid.

Lisaks võetakse ettepanekus arvesse ka vajadust, et liikmesriikidel oleks võimalik teataval määral kohandada direktiivi rakendamist riigi õigus- ja halduskeskkonnas, pidades eelkõige silmas võimalike riiklike meetmete võtmist ettepanekus konkreetselt ühtlustamata küsimustes.

2014/0096 (COD)

Ettepanek:

EUROOPA PARLAMENDI JA NÕUKOGU DIREKTIIV

teatavaid inimtoiduks ettenähtud kaseiine ja kaseinaate käsitlevate liikmesriikide õigusaktide ühtlustamise kohta ja nõukogu direktiivi 83/417/EMÜ kehtetuks tunnistamise kohta

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 114,

võttes arvesse Euroopa Komisjoni ettepanekut,

olles edastanud seadusandliku akti eelnõu liikmesriikide parlamentidele,

võttes arvesse Euroopa Majandus- ja Sotsiaalkomitee arvamust[7],

toimides seadusandliku tavamenetluse kohaselt

ning arvestades järgmist:

(1) Nõukogu direktiiviga 83/417/EMÜ[8] nähakse ette teatavaid inimtoiduks ettenähtud piimavalke (kaseiini ja kaseinaate) käsitlevate liikmesriikide õigusaktide ühtlustamine. Kõnealuse direktiivi jõustumisest saadik on toimunud mitmeid muutusi, mida tuleb arvesse võtta – eelkõige on välja arendatud põhjalik toidualaste õigusnormide õiguslik raamistik ja Codex Alimentariuses[9] on vastu võetud söödava kaseiini rahvusvaheline standard.

(2) Direktiiviga 83/417/EMÜ on komisjonile antud volitused kõnealuse direktiivi teatavate sätete rakendamiseks. Lissaboni lepingu jõustumisest tulenevalt tuleb need volitused viia vastavusse Euroopa Liidu toimimise lepingu (edaspidi „alusleping”) artikliga 290.

(3) Selguse huvides tuleks direktiiv 83/417/EMÜ kehtetuks tunnistada ja asendada uue direktiiviga.

(4) Võttes arvesse, et Euroopa Parlamendi ja nõukogu määrus (EÜ) nr 882/2004[10] sisaldab üldisi, horisontaalsed ja ühtseid liidu eeskirju, mis käsitlevad toiduainetest proovide võtmise ja toiduainete analüüsi meetodeid, ei ole direktiivi 83/417/EMÜ vastavad sätted seetõttu enam vajalikud.

(5) Võttes arvesse, et Euroopa Parlamendi ja nõukogu määrus (EÜ) nr 178/2002[11] sisaldab üldisi, horisontaalsed ja ühtseid liidu eeskirju, mis käsitlevad kiireloomuliste meetmete võtmist toidu ja sööda suhtes, ei ole direktiivi 83/417/EMÜ vastavad sätted seetõttu enam vajalikud.

(6) Euroopa Parlamendi ja nõukogu direktiivi 2000/13/EÜ[12] ei kohaldata ettevõtjatevaheliste suhete kohta. Kuna käesoleva direktiiviga hõlmatud tooteid ei müüda lõpptarbijale, vaid üksnes ettevõtjalt ettevõtjale toiduainete valmistamiseks, on asjakohane säilitada direktiivis 83/417/EMÜ juba esitatud erieeskirjad, kohandada neid kehtiva õigusraamistiku suhtes ning lihtsustada neid. Kõnealuste eeskirjadega on ette nähtud teave, mis tuleb esitada kõnealuste toodete puhul, et võimaldada ühelt poolt toidukäitlejatel kasutada teavet, mis on vajalik lõpptoodete märgistamiseks, näiteks juhul, kui on tegemist allergeenidega, ning teiselt poolt hoida ära, et kõnealuseid tooteid ei aetaks segi samalaadsete toodetega, mis ei ole ette nähtud inimtoiduks.

(7) Euroopa Parlamendi ja nõukogu määruses (EÜ) nr 1333/2008[13] on sätestatud abiainete määratlus; direktiivis 83/417/EMÜ viidatakse neile kui tehnoloogilistele abiainetele. Käesolevas direktiivis kasutatakse termini „tehnoloogilised abiained” asemel terminit „abiained”.

(8) Muud direktiivi 83/417/EMÜ lisades kasutatud mõisted ja viited tuleks kohandada, et võtta arvesse määruses (EÜ) nr 1333/2008 ja Euroopa Parlamendi ja nõukogu määruses (EÜ) nr 1332/2008[14] kasutatud mõisteid ja viiteid.

(9) Direktiivi 83/417/EMÜ I lisas on kehtestatud söödavate kaseiinide maksimaalseks niiskusesisalduseks 10 % ja söödava happekaseiini piimarasva maksimaalseks sisalduseks 2,25 %. Võttes arvesse, et Codex Alimentariuses kehtestatud rahvusvahelises standardis 290–1995 on need näitajad vastavalt 12 % ja 2 %, tuleks nimetatud näitajad viia vastavusse rahvusvaheliste standarditega, et hoida ära kaubanduse moonutusi.

(10) Selleks, et kiiresti kohandada või ajakohastada lisades esitatud tehnilisi elemente, võtmaks arvesse asjaomaste rahvusvaheliste standardite arengusuundi ja tehnika arengut, tuleks komisjonile delegeerida õigus võtta vastu õigusakte vastavalt Euroopa Liidu toimimise lepingu artiklile 290 seoses I ja II lisas sätestatud söödavate kaseiinide ja kaseinaatide suhtes kohaldatavate standarditega.

(11) Eriti tähtis on, et komisjon peaks ettevalmistustööde ajal asjakohaseid konsultatsioone, sealhulgas ekspertide tasandil. Komisjon peaks delegeeritud õigusaktide ettevalmistamisel ja koostamisel tagama asjaomaste dokumentide sama- ja õigeaegse ning asjakohase edastamise Euroopa Parlamendile ja nõukogule.

(12) Liikmesriikidel peaks olema võimalus võtta teataval määral vastu riiklikke meetmeid käesolevas ettepanekus konkreetselt ühtlustamata küsimustes, et kohandada direktiivi oma riigi õigus- ja halduskeskkonnaga. Sellistel juhtudel peaksid liikmesriigid teatama oma riiklikest meetmetest komisjonile vastavalt Euroopa Parlamendi ja nõukogu direktiivis 98/34/EÜ[15] sätestatud korrale.

ON VASTU VÕTNUD KÄESOLEVA DIREKTIIVI:

Artikkel 1

Käesolevas direktiivis käsitletakse inimtoiduks ettenähtud kaseiine ja kaseinaate ning nende segusid.

Artikkel 2

Käesolevas direktiivis kasutatakse järgmisi mõisteid:

(a) „kaseiinid” – tähtsaimad valkained piima koostises, vees lahustumatud pestud ja kuivatatud tooted, mis on saadud lõssist sadestamise teel:

i) hapete lisamisega,

ii) mikroobse hapestamisega,

iii) laabi abil kalgendamisega,

iv) piima kalgendavate ensüümide lisamisega

ning on kuumtöödeldud nii, et fosfataasi määramise katse annab negatiivse tulemuse, ilma et see piiraks võimalust kasutada eelnevaid ioonivahetus- või kontsentratsiooniprotsesse;

(b) „kaseinaadid” – tooted, mis on saadud neutraliseerimisvedelikega töödeldud kaseiini kuivatamisel ning mis on kuumtöödeldud nii, et fosfataasi määramise katse annab negatiivse tulemuse;

(c) „lõss” – piim, millele ei ole midagi lisatud ning millel on vähendatud üksnes rasvasisaldust;

(d) „söödav happekaseiin” – inimtoiduks ettenähtud kaseiin, mis on saadud sadestamise teel, kasutades I lisa I jao punktis d loetletud abiaineid ja bakterikultuure, mis vastavad kõnealuse lisa I jaos sätestatud nõuetele;

(e) „söödav laabikaseiin” – inimtoiduks ettenähtud kaseiin, mis on saadud sadestamise teel, kasutades I lisa II jao punktis d loetletud abiaineid, mis vastavad kõnealuse lisa II jaos sätestatud nõuetele;

(f) „söödavad kaseinaadid” – kaseinaadid, mis on saadud söödavatest kaseiinidest, kasutades söödavaid neutraliseerivaid aineid, mis on loetletud II lisa punktis d ja vastavad kõnealuses lisas sätestatud nõuetele.

Artikkel 3

Liikmesriigid võtavad vajalikud meetmed, et tagada järgmine:

(a) artiklis 2 määratletud tooteid turustatakse üksnes siis, kui need vastavad käesolevas direktiivis ning selle I ja II lisas sätestatud eeskirjadele ja nõuetele, ning

(b) tooteid, mis ei vasta I ja II lisas sätestatud nõuetele, ei kasutata toiduainete valmistamisel ning need nimetatakse ja märgistatakse sellisel viisil, et see ei eksitaks ostjat toodete laadi, kvaliteedi ja kasutuse suhtes.

Artikkel 4

Artikli 2 punktides d, e ja f sätestatud nimetusi kasutatakse üksnes määratletud toodete tähistamiseks ja neid kasutatakse nende toodetega kauplemisel.

Artikkel 5

1. Kohustuslikud andmed, mis märgitakse artiklis 2 määratletud toodete pakenditele, mahutitele või etikettidele, peavad olema hästi nähtavad, selgesti loetavad ja kustumatute tähtedega, ning on järgmised:

(a) artikli 4 kohaselt toote tähistamiseks ettenähtud nimetus ning kaseinaatide puhul märge katiooni või katioonide kohta;

(b) juhul, kui tooteid turustatakse seguna:

i) sõna „segu”, millele järgneb segu moodustavate toodete loetelu, milles tooted on esitatud massiosa kahanemise järjekorras,

ii) kaseinaadi või kaseinaatide puhul märge katiooni või katioonide kohta,

iii) kaseinaate sisaldavate segude puhul valgusisaldus;

(c) netokogus kilogrammides või grammides;

(d) käitleja nimi või ärinimi ja aadress, kelle nime või ärinime all toitu turustatakse, või kui nimetatud käitleja ei ole asutatud liidus, siis liidu turule importija nimi, ärinimi ja aadress;

(e) kolmandatest riikidest imporditud toodete puhul päritoluriigi nimi;

(f) partii tunnusnumber või tootmise kuupäev.

2. Liikmesriigid keelavad artikli 2 punktides d, e ja f määratletud toodete turustamise oma territooriumil, kui lõikes 1 osutatud andmed ei ole esitatud selle liikmesriigi ostjatele kergesti arusaadavas keeles, kus neid tooteid turustatakse, välja arvatud juhul, kui selline teave esitatakse muul viisil; see ei välista kõnealuste andmete esitamist mitmes keeles.

3. Lõike 1 punkti b alapunktis iii ja lõike 1 punktides c, d ja e osutatud andmed tuleb esitada üksnes saatedokumendil.

Artikkel 6

1. Liikmesriigid võivad võtta vastu siseriiklikke meetmeid seoses küsimustega, mida ei ole käesoleva direktiiviga konkreetselt ühtlustatud, tingimusel et need ei keela, takista ega piira selliste kaupade vaba liikumist, mis on kooskõlas käesoleva direktiiviga.

2. Liikmesriigid teatavad viivitamata komisjonile kõik nimetatud siseriiklikud meetmed vastavalt direktiivis 98/34/EÜ sätestatud korrale.

Artikkel 7

Komisjonile antakse õigus võtta kooskõlas artikliga 8 vastu delegeeritud õigusakte, et teha I ja II lisas muudatusi, millega võetakse arvesse asjaomaste rahvusvaheliste standardite arengusuundi ning tehnilist arengut.

Artikkel 8

1. Õigus võtta vastu delegeeritud õigusakte antakse komisjonile käesolevas artiklis sätestatud tingimustel.

2. Artiklis 7 osutatud õigus võtta vastu delegeeritud õigusakte antakse komisjonile määramata ajaks alates (…). (Väljaannete Talitus märgib käesoleva õigusakti jõustumise kuupäeva).

3. Euroopa Parlament ja nõukogu võivad artiklis 7 osutatud volituste delegeerimise igal ajal tagasi võtta. Tagasivõtmise otsusega lõpetatakse otsuses nimetatud volituste delegeerimine. Otsus jõustub järgmisel päeval pärast selle avaldamist Euroopa Liidu Teatajas või otsuses nimetatud hilisemal kuupäeval. See ei mõjuta juba jõustunud delegeeritud õigusaktide kehtivust.

4. Niipea kui komisjon on delegeeritud õigusakti vastu võtnud, teeb ta selle samal ajal teatavaks Euroopa Parlamendile ja nõukogule.

5. Artikli 7 alusel vastu võetud delegeeritud õigusakt jõustub üksnes juhul, kui Euroopa Parlament ega nõukogu ei ole kahe kuu jooksul pärast õigusakti teatavakstegemist Euroopa Parlamendile ja nõukogule esitanud selle suhtes vastuväidet või kui Euroopa Parlament ja nõukogu on mõlemad enne selle tähtaja möödumist komisjonile teatanud, et nad ei esita vastuväidet. Euroopa Parlamendi või nõukogu algatusel pikendatakse seda tähtaega kahe kuu võrra.

Artikkel 9

1. Liikmesriigid jõustavad käesoleva direktiivi täitmiseks vajalikud õigus- ja haldusnormid hiljemalt 31. märtsiks 2015. Nad edastavad kõnealuste normide teksti viivitamata komisjonile.

Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.

Artikkel 10

Direktiiv 83/417/EMÜ tunnistatakse kehtetuks.

Viiteid kehtetuks tunnistatud direktiivile käsitatakse viidetena käesolevale direktiivile ja loetakse vastavalt III lisa vastavustabelile.

Artikkel 11

Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

Artikkel 12

Käesolev direktiiv on adresseeritud liikmesriikidele.

Brüssel,

Euroopa Parlamendi nimel Nõukogu nimel

president eesistuja

[1] Euroopa Parlamendi ja nõukogu direktiiv 2000/13/EÜ, 20. märts 2000, toidu märgistamist, esitlemist ja reklaami käsitlevate liikmesriikide õigusaktide ühtlustamise kohta.

[2] Euroopa Parlamendi ja nõukogu määrus (EÜ) nr 178/2002, 28. jaanuar 2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused.

[3] Euroopa Parlamendi ja nõukogu määrus (EÜ) nr 882/2004, 29. aprill 2004, ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks.

[4] Euroopa Parlamendi ja nõukogu määrus (EÜ) nr 1332/2008, 16. detsember 2008, mis käsitleb toiduensüüme ning millega muudetakse nõukogu direktiivi 83/417/EMÜ, nõukogu määrust (EÜ) nr 1493/1999, direktiivi 2000/13/EÜ, nõukogu direktiivi 2001/112/EÜ ja määrust (EÜ) nr 258/97.

[5] Euroopa Parlamendi ja nõukogu määrus (EÜ) nr 1333/2008, 16. detsember 2008, toidu lisaainete kohta.

[6] Codex Stan 290-1995

[7] ELT C , , lk .

[8] Nõukogu direktiiv 83/417/EMÜ, 25. juuli 1983, teatavaid inimtoiduks ettenähtud piimavalke (kaseiini ja kaseinaate) käsitlevate liikmesriikide õigusaktide ühtlustamise kohta (EÜT L 237, 26.8.1983, lk 25).

[9] Standard 290-1995 http://www.codexalimentarius.org/standards/en/

[10] Euroopa Parlamendi ja nõukogu määrus (EÜ) nr 882/2004, 29. aprill 2004, ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks (ELT L 165, 30.4.2004, lk 1).

[11] Euroopa Parlamendi ja nõukogu määrus (EÜ) nr 178/2002, 28. jaanuar 2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

[12] Euroopa Parlamendi ja nõukogu direktiiv 2000/13/EÜ, 20. märts 2000, toidu märgistamist, esitlemist ja reklaami käsitlevate liikmesriikide õigusaktide ühtlustamise kohta (EÜT L 109, 6.5.2000, lk 29).

[13] Euroopa Parlamendi ja nõukogu määrus (EÜ) nr 1333/2008, 16. detsember 2008, toidu lisaainete kohta (ELT L 354, 31.12.2008, lk 16).

[14] Euroopa Parlamendi ja nõukogu määrus (EÜ) nr 1332/2008, 16. detsember 2008, mis käsitleb toiduensüüme ning millega muudetakse nõukogu direktiivi 83/417/EMÜ, nõukogu määrust (EÜ) nr 1493/1999, direktiivi 2000/13/EÜ, nõukogu direktiivi 2001/112/EÜ ja määrust (EÜ) nr 258/97 (ELT L 354, 31.12.2008, lk 7).

[15] Euroopa Parlamendi ja nõukogu direktiiv 98/34/EÜ, 22. juuni 1998, millega nähakse ette tehnilistest standarditest ja eeskirjadest teatamise kord (EÜT L 204, 21.7.1998, lk 37).

I LISA

SÖÖDAVAD KASEIINID

I. SÖÖDAVA HAPPEKASEIINI SUHTES KOHALDATAVAD NÕUDED

(a) Nõuded koostise suhtes

1. Maksimaalne niiskusesisaldus 12,0 massiprotsenti

2. Piimavalgu minimaalne sisaldus kuivaines 90 massiprotsenti, millest kaseiini vähemalt 95 massiprotsenti

3. Piimarasva maksimaalne sisaldus kuivaines 2,0 massiprotsenti

4. Maksimaalne tiitritav happesus, väljendatud 0,1-normaalse naatriumhüdroksiidi lahuse milliliitrites 1 grammi kohta 0,27

5. Maksimaalne tuhasisaldus (sh P2O5) 2,5 massiprotsenti

6. Maksimaalne veevaba laktoosi sisaldus 1 massiprotsent

7. Maksimaalne sete (kõrbenud osakesed) 22,5 mg 25 grammis

(b) Saasteained

Maksimaalne pliisisaldus 1 mg/kg

(c) Võõrkehad

Võõrkehi (nt puidu- või metalliosakesed, karvad või putukajäänused) 0/25 grammis

(d) Abiained ja bakterikultuurid

i) — piimhape

— soolhape

— väävelhape

— sidrunhape

— äädikhape

— ortofosforhape

ii) — vadak

— piimhappebakterite kultuurid

(e) Organoleptilised omadused

1. Lõhn: kõrvallõhnata

2. Välimus: valge kuni kreemikas värvus; tootes ei tohi esineda kergel vajutamisel purunematuid tükke.

II. SÖÖDAVA LAABIKASEIINI SUHTES KOHALDATAVAD NÕUDED

(a) Nõuded koostise suhtes

1. Maksimaalne niiskusesisaldus 12 massiprotsenti

2. Piimavalgu minimaalne sisaldus 84 massiprotsenti, kuivaines

millest kaseiini vähemalt 95 massiprotsenti

3. Piimarasva maksimaalne sisaldus kuivaines 2 massiprotsenti

4. Minimaalne tuhasisaldus (sh P2O5) 7,5 massiprotsenti

5. Maksimaalne veevaba laktoosi sisaldus 1 massiprotsent

6. Maksimaalne sete (kõrbenud osakesed) 22,5 mg 25 grammis

(b) Saasteained

Maksimaalne pliisisaldus 1 mg/kg

(c) Võõrkehad

Võõrkehi (nt puidu- või metalliosakesed, karvad või putukajäänused) 0/25 grammis

(d) Abiained

— Laap, mis vastab määruse (EÜ) nr 1332/2008 nõuetele.

— Muud piima kalgendavad ensüümid, mis vastavad määruse (EÜ) nr 1332/2008 nõuetele.

(e) Organoleptilised omadused

1. Lõhn: kõrvallõhnata

2. Välimus: valge kuni kreemikas värvus; tootes ei tohi esineda kergel vajutamisel purunematuid tükke.

II LISA

SÖÖDAVAD KASEINAADID

SÖÖDAVATE KASEINAATIDE SUHTES KOHALDATAVAD NÕUDED

(a) Nõuded koostise suhtes

1. Maksimaalne niiskusesisaldus 8 massiprotsenti

2. Piimavalgu minimaalne sisaldus kuivaines 88 massiprotsenti

3. Piimarasva maksimaalne sisaldus kuivaines 2,0 massiprotsenti

4. Maksimaalne veevaba laktoosi sisaldus 1,0 massiprotsenti

5. pH väärtus 6,0–8,0

6. Maksimaalne sete (kõrbenud osakesed) 22,5 mg 25 grammis

(b) Saasteained

Maksimaalne pliisisaldus 1 mg/kg

(c) Võõrkehad

Võõrkehi (nt puidu- või metalliosakesed, karvad või putukajäänused) 0/25 grammis

(d) Abiained

(valikuliselt kasutatavad neutraliseerivad ja puhverained)

hüdroksiidid naatrium

karbonaadid kaalium

kaltsium

fosfaadid ammoonium

tsitraadid magneesium

(e) Omadused

1 Lõhn: väga nõrk kõrvallõhn ja -maitse.

2. Välimus: valge kuni kreemikas värvus; tootes ei tohi esineda kergel vajutamisel purunematuid tükke.

3. Lahustuvus: destilleeritud vees peaaegu täielikult lahustuv, v.a kaltsiumkaseinaat.

III LISA

Vastavustabel

Nõukogu direktiiv nr 83/417/EMÜ || Käesolev direktiiv

Artikkel 1 || Artiklid 1 ja 2

Artikkel 2 || Artikkel 3

Artikkel 3 || Artikkel 4

Artikli 4 lõige 1 || Artikli 5 lõige 1

Artikli 4 lõike 2 esimene lõik || Artikli 5 lõige 2

Artikli 4 lõike 2 teine lõik || Artikli 5 lõige 3

Artikkel 5 || Artikli 2 punktid a ja b

- || Artikli 6 lõige 1

Artikli 6 lõige 1 || Artikli 6 lõige 2

Artikli 6 lõige 2 || Artikli 6 lõige 3

Artikkel 7 || -

Artikkel 8 || -

Artikkel 9 || -

Artikkel 10 || -

Artikkel 11 || -

- || Artikkel 7

- || Artikkel 8

Artikkel 12 || Artikkel 9

- || Artikkel 10

- || Artikkel 11

Artikkel 13 || Artikkel 12

I lisa I jagu || Artikli 2 punktid d ja e

I lisa II jagu || I lisa I jagu

I lisa III jagu || I lisa II jagu

II lisa I jagu || Artikli 2 punkt f

II lisa II jagu || II lisa

- || III lisa